b'\n_START_ARTICLE_\nVirgil M\xc4\x83gureanu\n_START_SECTION_\nBiografie\n_START_PARAGRAPH_\nVirgil M\xc4\x83gureanu s-a n\xc4\x83scut la data de 19 martie 1941, \xc3\xaen satul Giurtelecu Hododului din comuna Hodod (jude\xc8\x9bul Satu Mare), numindu-se la na\xc8\x99tere Imre Asztalos. A urmat cursurile Facult\xc4\x83\xc8\x9bii de Filosofie din cadrul Universit\xc4\x83\xc8\x9bii Bucure\xc8\x99ti (1964\xe2\x80\x931969), ob\xc8\x9bin\xc3\xa2nd titlul de doctor \xc3\xaen \xc8\x99tiin\xc8\x9be politice la Universitatea Bucure\xc8\x99ti (1978)._NEWLINE_Dup\xc4\x83 absolvirea facult\xc4\x83\xc8\x9bii a fost cadru universitar de psihosociologie la Academia de Studii Social Politice \xe2\x80\x9c\xc8\x98tefan Gheorghiu\xe2\x80\x9d din Bucure\xc8\x99ti (1969-1989). Dup\xc4\x83 cum afirm\xc4\x83 generalul Ion Mihai Pacepa, M\xc4\x83gureanu a devenit colaborator al Securit\xc4\x83\xc8\x9bii interne \xc3\xaen februarie 1972 \xc8\x99i a fost apoi \xc3\xaencadrat \xc3\xaen DIE cu grad de c\xc4\x83pitan \xc8\x99i numele conspirativ "Mih\xc4\x83il\xc4\x83 Mihai". Documentele originale care atest\xc4\x83 calitatea sa de ofi\xc8\x9ber de Securitate se afl\xc4\x83 \xc3\xaen arhivele DIE. (...) \xc3\x8en 1978, Academia i-a oferit un post de profesor \xc8\x99i M\xc4\x83gureanu a cerut conducerii DIE s\xc4\x83 fie trecut \xc3\xaen rezerv\xc4\x83. Cererea i-a fost aprobat\xc4\x83 par\xc8\x9bial. A fost trecut \xc3\xaen rezerv\xc4\x83, dar a fost men\xc8\x9binut colaborator. Sarcina lui era s\xc4\x83 sprijine efortul DIE de a trimite la Academie cadrele sale acoperite f\xc4\x83r\xc4\x83 a le deconspira apartenen\xc8\x9ba la Securitate. Ofi\xc8\x9berul de leg\xc4\x83tur\xc4\x83 al lui M\xc4\x83gureanu \xc3\xaen aceast\xc4\x83 nou\xc4\x83 pozi\xc8\x9bie a fost generalul Nicolae Ceau\xc8\x99escu, fratele dictatorului, care func\xc8\x9biona ca director de cadre al DIE sub numele conspirativ "Nicu C\xc4\x83lin"._NEWLINE_\xc3\x8en mai 1989 a fost plasat sub domiciliu for\xc8\x9bat la Foc\xc8\x99ani, fiind angajat ca muzeograf la Muzeul Jude\xc8\x9bean Vrancea, ca urmare a opozi\xc8\x9biei fa\xc8\x9b\xc4\x83 de regimul Ceau\xc8\x99escu. \xc3\x8en perioada decembrie 1989 \xe2\x80\x93 martie 1990 este membru al CFSN \xc8\x99i CPUN, particip\xc3\xa2nd la 25 decembrie 1989 la procesul so\xc8\x9bilor Ceau\xc8\x99escu de la T\xc3\xa2rgovi\xc8\x99te._NEWLINE_La data de 26 martie 1990, prin Decretul nr. 181, Virgil M\xc4\x83gureanu a fost numit \xc3\xaen func\xc8\x9bia de director al Serviciului Rom\xc3\xa2n de Informa\xc8\x9bii, \xc3\xaendeplinind aceast\xc4\x83 func\xc8\x9bie p\xc3\xa2n\xc4\x83 la 25 aprilie 1997, c\xc3\xa2nd a demisionat. \xc3\x8en paralel, \xc3\xaentre anii 1994\xe2\x80\x93prezent, pred\xc4\x83 \xc3\xaen calitate de profesor de sociologie politic\xc4\x83 la Facultatea de Sociologie \xc8\x99i Asisten\xc8\x9b\xc4\x83 Social\xc4\x83 a Universit\xc4\x83\xc8\x9bii Bucure\xc8\x99ti.\n_START_SECTION_\nControverse\n_START_PARAGRAPH_\nA fost suspectat c\xc4\x83 a fost omul din umbr\xc4\x83 \xc3\xaen marile scandaluri de corup\xc8\x9bie - Eurocolumna, afacerile cu petrol, \xc8\x9aigareta I \xc8\x99i \xc8\x9aigareta II, Bastos, Por\xc8\x9belanul, Megapower \xc8\x99i Vila de la Giurtelec.'